b"\n_START_ARTICLE_\nIvan Stepanovi\xc4\x8d Mazepa\n_START_PARAGRAPH_\nIvan Stepanovi\xc4\x8d Mazepa (ukr. \xd0\x86\xd0\xb2\xd0\xb0\xd0\xbd \xd0\xa1\xd1\x82\xd0\xb5\xd0\xbf\xd0\xb0\xd0\xbd\xd0\xbe\xd0\xb2\xd0\xb8\xd1\x87 \xd0\x9c\xd0\xb0\xd0\xb7\xd0\xb5\xd0\xbf\xd0\xb0); (Ukrajina, Bila cerkva, 1639. - Moldova, Bendery, 1709.); je visoko \xc5\xa1kolovan ukrajinski plemi\xc4\x87, hetman koza\xc4\x8dke vojske lijevoobalne Ukrajine koja se nakon ustanka hetmana Bogdana Hmeljnickog i sklopljenog Perejaslavskog sporazuma na\xc5\xa1la pod protektoratom Moskovske dr\xc5\xbeave i moskovskog cara._NEWLINE_Mazepa se \xc5\xa1kolovao u najpresti\xc5\xbenijim sveu\xc4\x8dili\xc5\xa1tima zapadne Europe. Njegov kulturni dopirnos ima poseban zna\xc4\x8daj za kasno srednjovjekovlje Ukrajine i biv\xc5\xa1eg Ruskog Imperija. Doprinos hetmana Ivana Mazepe za Ukrajince ima posebnu va\xc5\xbenost jer simbolizira neovisnost ukrajinskog naroda pred invazijom \xc5\xa1irenja Moskovske dr\xc5\xbeave i asimilacije mnogobrojnih okolnih naroda._NEWLINE_Zbog povjesnih politi\xc4\x8dkih okolnosti Mazepi donedavno nije posve\xc4\x87ena prikladna pozornost koju zaslu\xc5\xbeuje kao istaknuta povijesna li\xc4\x8dnost u Ukrajini, ali i Europi. Vrlo slabo je poznat njegov izniman kulturno-umjetni\xc4\x8dki doprinos koji je generalno zna\xc4\x8dajan za crkvenu kulturu isto\xc4\x8dne Europe. U Mazepino vrijeme stvara se unikatan ukrajinski koza\xc4\x8dki barok, a ukrajinska arhitektura i kultura op\xc4\x87enito tada nakon du\xc5\xbeeg vremena postaju ponovno prepoznatljivi na europskim dvorovima.\n_START_SECTION_\nPovijesne kontroverze\n_START_PARAGRAPH_\nUvidjev\xc5\xa1i nezinteresiranost moskovskog cara za kulturno-politi\xc4\x8dku za\xc5\xa1titu prostora zapadne Ukrajine koji su kontrolirali Poljaci, Ivan Mazepa je u savezni\xc5\xa1tvu sa \xc5\xa1vedskim kraljom Karlom XII. poku\xc5\xa1ao uspostaviti posve neovisnu Ukrajinu-Rus' koja je trebala obuhvatili ukrajinsku lijevu i desnu obalu Dnjepra._NEWLINE_Nakon \xc5\xa1to su Mazepini kozaci i \xc5\xa1vedska vojska izgubili bitku kod Poltave 1709. godine, Mazepa je od ruskog odnosno tada jo\xc5\xa1 moskovskog cara progle\xc5\xa1en izdajnikom ukrajinskog naroda koji je htio vratiti Ukrajince pod vlast Poljske, no to je u biti bila obmana i sustavna propaganda kako bi se pridobilo mnogoborojne koza\xc4\x8dke snage na lijevoj obali Dnjepra._NEWLINE_U ruskoj carskoj i sovjetskoj historiografiji hetman Ivan Mazepa \xc4\x8desto je okarakteriziran kao izdajnik ruskog cara Petra I. i cjelokupnog ruskog i ukrajinskog naroda upravo radi svojeg iznimnog proukrajinskog utjecaja i nakon njegove smrti. \xc4\x8cesto ga se poku\xc5\xa1avalo predstaviti kao nemoralnog \xc4\x8dovjeka pa \xc4\x8dak i kroz velika umjetni\xc4\x8dka djela poput njemu zlonamjerno posve\xc4\x87ene opere Petra \xc4\x8cajkovskog. La\xc5\xbene i degutantne teze o Ivanu Mazepi nastojale su se prenositi du\xc5\xbei niz desetlje\xc4\x87a pa \xc4\x8dak i izvan granica Ruskog Imperija \xc4\x8demu su se Ukrajinci \xc4\x8desto odupirali._NEWLINE_Ukrajinski povjesni\xc4\x8dari u sovjetskoj Ukrajini uvijek su bili suzdr\xc5\xbeani u analizi djela i doprinosa Ivana Mazepe, a nakon 2004. godine iza\xc5\xa1ao je ve\xc4\x87i broj knjiga na ukrajinskom jeziku u kojima ga se promatra isklju\xc4\x8divo kao pozitivnog ukrajinskog plemi\xc4\x87a koji se na kompleksan i nezahvalan na\xc4\x8din borio za ukrajinsku neovisnost. Posebno je va\xc5\xbean njegov kulturni doprinos i izgradnja mnogih ukrajinskih crkvi i katedrala poput onih u Kijevo-pe\xc4\x8derskoj lavri ili primjerice katedrale sv. Mihajla.\n_START_SECTION_\nKulturni i politi\xc4\x8dki doprinos\n_START_PARAGRAPH_\nIvan Mazepa je predstavljao obrazovanog ukrajinskog plemi\xc4\x87a koji je prethodno ratovao pod zapovjedni\xc5\xa1tvom ukrajinskog hetmana Petra Doro\xc5\xa1enka, a kasnije pod zapovjedni\xc5\xa1tvom ukrajinskog hetmana Ivana Samojlovi\xc4\x8da. Nakon dolaska na politi\xc4\x8dku funkciju, prvih nekoliko godina prihva\xc4\x87a naslje\xc4\x91enu politiku pod protektoratom Moskve te obnavlja i gradi mnoge pravoslavne crkve i manastire u Ukrajini. Gradi presti\xc5\xbean utjecaj na dvoru u Moskvi, posebno radi svojeg boljeg obrazovanja ste\xc4\x8denog u zapadnoeuropskim naprednim krugovima._NEWLINE_Literatura, umjetnost i arhitektura poznatog ukrajinskog baroknog stila, procvjetala je u vrijeme njegovog predvodni\xc5\xa1tva \xc5\xa1to se nadovezalo na ugledan procvjetali rad Kijevsko-mogiljanske akademije, prvog ukrajinskog visokog sveu\xc4\x8dili\xc5\xa1ta. Moskva je je tijekom 17. i 18. stolje\xc4\x87a doslovce upijala napredne kulturno-politi\xc4\x8dke vrijednosti zapadne Europe \xc4\x8desto preko ukrajinskih plemi\xc4\x87a, koji razvoju budu\xc4\x87eg Ruskog Imperija daju poseban zna\xc4\x8daj._NEWLINE_Ivan Mazepa je u samom po\xc4\x8detku nastojao stabilizirati dru\xc5\xa1tvene odnose na prostoru ukrajinske Zaporo\xc5\xa1ke Republike i ostatka Ukrajine kako bi se postigla potrebna sinergija koja \xc4\x87e omogu\xc4\x87iti bolje politi\xc4\x8dke i socijalne uvjete za ukrajinsko stanovni\xc5\xa1tvo. Prilikom tih nastojanja nailazio je na otpor neovisnih Zaporo\xc5\xa1kih kozaka i njihovog zapovjednika Petra Ivanenka, koji se nije \xc5\xbeelio postaviti pod protektorat Moskve pa makar i pod cijenu suradnje s Krimskim Tatarima._NEWLINE_Takva politika u sredi\xc5\xa1tu Ukrajine, Moskvu je tjerala da dodatno zao\xc5\xa1tri politi\xc4\x8dke odnose, a ukrajinsko stanovni\xc5\xa1tvo pod tu\xc4\x91im protektoratom polako je gubilo prava ste\xc4\x8dena tijekom prethodnih ustanaka i ratova s poljskom vla\xc5\xa1\xc4\x87u. Izme\xc4\x91u 1693. i 1696. izbilo je nekoliko novih koza\xc4\x8dkih ustanaka, a Mazepa poku\xc5\xa1ava izbalansirati odnose izme\xc4\x91u pobunjenih kozaka i Moskve regrutiraju\xc4\x87i sna\xc5\xbene koza\xc4\x8dke trupe u ratu protiv Turske i drugih neprijatelja Moskve, poput Poljske._NEWLINE_U svom diplomatskom radu, Mazepa je poljsku okupaciju zapadne Ukrajine \xc5\xbeelio istakunti kao ozbiljan problem s kojim se Moskva mora suo\xc4\x8diti, no taj mu naum iz objektivnih razloga nije po\xc5\xa1ao za rukom. Unato\xc4\x8d svim diplomatskim naporima Mazepe, carska politika vr\xc5\xa1ila je sve ja\xc4\x8di dru\xc5\xa1tveni i drugi pritisak na ukrajinskim prostorima. Uslijedila su preseljavanja iz isto\xc4\x8dne u zapadnu Ukrajinu gdje su tako\xc4\x91er dizani povremeni ustanci protiv Poljaka, s ciljem da se poku\xc5\xa1a uspostaviti ukrajinska nezavisnost._NEWLINE_Unato\xc4\x8d svim trzajima Ukrajinci se u sljede\xc4\x87em razdoblju po\xc4\x8dinju suo\xc4\x8davati s potpunim gubitkom svih formi dr\xc5\xbeavnosti. Nakon izgubljene bitke kod Poltave 1709., Mazepa je umro u progonstvu, kod Benderya (Moldova) koji se nalazio u sklopu osmanske kontrole, a Ukrajina-Rus' je postepeno posve integrirana u Ruski Imperij, kulturno, vjerski i politi\xc4\x8dki."